MMA:iden erityisten tarpeiden ja haasteiden käsittelemiseksi yhteistyö kaudella 2021–2027 keskittyy yhteistä etua koskeviin EU:n ja MMA:iden toimiin. Suuntaa-antavien monivuotisten ohjelmien (MIP) perusteella yhteistyön painopistealoja ovat erityisesti vihreä kehitys, digitalisointi, työpaikat ja kasvu sekä inhimillinen kehitys. Kaikkiaan viidestätoista suuntaa-antavasta monivuotisesta ohjelmasta yksitoista oli hyväksytty jo vuoden 2021 loppuun mennessä. Loput neljä ohjelmaa on hyväksyttävä vielä vuoden 2022 aikana.

Uusi päätös tarjoaa perustan ohjelmakauden 2021–2027 yhteistyön suunnittelulle yhdessä MMA:iden kanssa. Tämän lähtökohtana on perusteellinen poliittinen ja politiikkaa koskeva vuoropuhelu. MMAG-assosiaatiopäätöksessä osoitetaan 500 miljoonan euron määrärahat vuosiksi 2021–2027.

MMAG-assosiaatiopäätöksessä yhdistetään kaksi aiempaa välinettä – Euroopan kehitysrahaston tukema aiempi MMA-assosiaatiopäätös ja EU:n talousarviosta rahoitettu Grönlantia koskeva lisäpäätös – yhdeksi välineeksi, jolla on sama rahoituslähde eli EU:n talousarvio ja jota sovelletaan nyt kaikkiin MMA:ihin.

Merentakaisten alueiden, Grönlanti mukaan luettuna, assosiaatiosta annetulla päätöksellä, jäljempänä ’MMAG-assosiaatiopäätös’, luodaan oikeudellinen kehys MMA:iden, niiden jäsenvaltioiden, joihin MMA:t ovat sidoksissa, ja EU:n väliselle kumppanuudelle. Euroopan unionin toiminnasta tehdyn sopimuksen (SEUT-sopimus) mukaisesti päätöksen tarkoituksena on tukea MMA:iden kestävää kehitystä ja edistää unionin arvoja maailmanlaajuisesti.

Sint Maartenissa aloitettiin täytäntöönpano vesi- ja sanitaatioalalla allekirjoittamalla rahoitussopimus ja käynnistämällä 880 000 euron arvoinen teknisen avun hankintamenettely rajat ylittävän yhteistyön kehittämiseksi. Lisäksi Sint Maartenille maksettiin vuonna 2021 yhdennentoista EKR:n hätäapuvaroista 4,34 miljoonaa euroa selviytymiskyvyn vahvistamiseksi ja katastrofeihin reagoimiseksi. Se valitsi valmiiksi kaksi keskeistä rakennuspaikkaa sellaisia suojia varten, joiden ansiosta saarella on paremmat valmiudet luonnonkatastrofeista selviytymiseen. Myös Curaçao edistyi saaren selviytymiskyvyn parantamista koskevassa ohjelmassaan allekirjoittamalla rahoitussopimuksen vuonna 2021 .

Saint-Pierre ja Miquelonissa EU tuki hallituksen strategisen kehittämisen suunnitelman täytäntöönpanoa. Suunnitelmassa edistetään taloudellista monipuolistamista ja demografista vakautta. Covid-19-pandemiasta on aiheutunut viime aikoina merkittävää sosioekonomista painetta matkailualalle, mutta kriisin vaikutusten lieventämiseksi on toteutettu toimenpiteitä ja viides kiinteämääräinen maksuerä (1,1 miljoonaa euroa) maksettiin covid-19-tukena vuonna 2021.

Alueellisella tasolla yhteistyö MMA:iden kanssa eteni kolmessa alueellisessa ohjelmassa ja temaattisen ohjelman alkuvaiheessa. Näiden ohjelmien täytäntöönpanoa jatketaan tulevina vuosina (ks. lisätietoja liitteestä).

Esille nostetaan seuraavat vuoden 2021 saavutukset:

·Tyynenmeren alueen alueellisella PROTEGE-ohjelmalla (Projet régional océanien des territoires pour la gestion durable des écosystèmes, 36 miljoonaa euroa) tuetaan kestävää, ilmastonmuutokseen mukautuvaa kehitystä suojelemalla luonnon monimuotoisuutta ja uusiutuvia luonnonvaroja. Tyynenmeren alueellinen ohjelma edistyi vuoden 2021 aikana merkittävästi, ja siinä jaettiin parhaita maatalouskäytäntöjä MMA:iden välillä. Moorealla ja Tahitilla järjestettiin marraskuussa 2021 toinen PROTEGE-ohjelman agroekologiaa esittelevien tilojen tapaaminen, jonka tavoitteena oli tarjota koulutusta viljelykasvien biologisesta suojelusta. Pandemia myöhästytti täytäntöönpanoa kuitenkin jonkin verran, ja siksi rahoitussopimusta jatkettiin (syyskuusta 2023) lokakuuhun 2024 asti täytäntöönpanosta vastaavalta elimeltä (Tyynenmeren yhteisö – SPC (sosiaalisen suojelun komitea)) saadun pyynnön mukaisesti.

·Karibianmeren alueen ohjelmalla RESEMBID (Resilience, Sustainable Energy and Marine Biodiversity Regional, 42,67 miljoonaa euroa, josta 2,67 miljoonaa euroa B-määrärahoista covid-19-tukena) painotetaan selviytymiskyvyn kehittämistä, kestävää energiaa ja meriluonnon monimuotoisuutta. Tavoitteena on parantaa äärimmäisistä ja toistuvista luonnonilmiöistä selviytymisen kykyä, päivittää vanhentunutta infrastruktuuria, parantaa energiatehokkuutta sekä edistää meriluonnon monimuotoisuuden suojelua ja kestävää hallinnointia. Täytäntöönpano nopeutui vuonna 2021 kaikissa avustushankkeissa, joita oltiin tekemässä ja joita avustuksen saajat toteuttivat. Ohjelmassa saavutettiin myös merkittäviä tuloksia selviytymiskyvyn ja katastrofiriskiin varautumisen alalla erityisesti hätätilanteisiin varautumista ja katastrofeihin reagoimista koskevilla diagnostisilla raporteilla kahdessatoista MMA:ssa ja katastrofiriskien rahoittamista ja analysointia koskevalla tutkintokurssilla. Tähän mennessä on maksettu 8,2 miljoonaa euroa, ja määrän odotetaan kasvavan vuonna 2022.

·Intian valtameren alueen alueellisen ohjelman RECI (Projet de Restauration des Ecosystèmes Insulaires de l’Océan Indien, 4 miljoonaa euroa) tavoitteena on ennallistaa ekosysteemejä Ranskan eteläisillä ja antarktisilla alueilla sijaitsevilla saarilla. Tekniset toimet edistyivät hyvin, ja vuonna 2021 toteutettiin tärkeitä toimia erityisesti ympäristöseurannan ja hävittämistoimien valmistelun alalla.

·Kaikkien MMA:iden temaattinen GO – Green Overseas -ohjelma (17,8 miljoonaa euroa – yhdestoista EKR) keskittyy kestävän energian edistämiseen ja ilmastokestävyyden parantamiseen. Täytäntöönpano aloitettiin vuonna 2021, jolloin määritettiin ohjelman täytäntöönpanorakenne sekä järjestettiin perusteellisia edunsaajien kuulemisia tietyistä toimenpideaiheista ja käynnistettiin ensimmäinen seminaarikierros. Toimien, mukaan lukien teknisen avun ja pilottihankkeiden, toteuttaminen aloitetaan vuoden 2022 toisella puoliskolla.

c)Tekninen apu ja institutionaalinen tuki

Vuonna 2021 jatkettiin teknisen avun käyttöönottoa erityisesti MMA:iden viranomaisten tukemiseksi ohjelmasuunnittelussa ja laadintamenettelyissä. Yhdennentoista EKR:n teknisen yhteistyön välineistä III ja IV maksettiin vuonna 2021 yhteensä 2 074 075 euroa. Ne käytettiin teknisen avun sopimuksiin tai selvityksiin, joita on tehty MMA:iden ohjelmasuunnittelun ja uusien ohjelmien suunnittelun tueksi.

Esimerkiksi vuonna 2021 käynnistettiin uusi OCT Youth Network -aloite nuorison hyväksi teknisen yhteistyön välineen tuella. Tämä aloite on määrä käynnistää vuoden 2022 puolivälissä. Aloite kokoaa yhteen MMA:iden nuorisoedustajat, jotta he voivat käydä vuoropuhelua komission ja muiden asianomaisten laitosten ja kumppaneiden kanssa EU:n ja MMA:iden välisestä kumppanuudesta ja yhteistyöstä.

Lisäksi merentakaisten maiden ja alueiden assosiaatiota (OCTA) tuettiin vuonna 2021 EU:n antamalla toiminta-avustuksella (550 000 euroa). Avustus paransi assosiaation valmiuksia täyttää tehtävänsä. Tämä koski erityisesti MMA-kumppaneiden koordinointia EU:n kanssa käytävän vuoropuhelun helpottamiseksi, kumppanuuden edistämiseksi ja sen jäsenten yhteisen työn tukemiseksi useilla yhteistä etua koskevilla osa-alueilla.